KOMISIJOS REGLAMENTAS (EB) Nr. 1986/2005
2005 m. gruodžio 6 d.
atidarantis tam tikrų Rumunijos kilmės perdirbtų žemės ūkio produktų importui į Europos bendriją taikomas tarifines kvotas ir panaikinantis Reglamentą (EB) Nr. 2244/2004
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
atsižvelgdama į 1998 m. spalio 5 d. Tarybos sprendimą 98/626/EB susijusį su protokolo, kuriuo suderinami Europos Bendrijų bei jų valstybių narių ir Rumunijos Europos susitarimo prekybos aspektai, kad būtų atsižvelgta į Austrijos Respublikos, Suomijos Respublikos ir Švedijos Karalystės įstojimą į Europos Sąjungą bei Urugvajaus raundo derybų išvadas dėl žemės ūkio, įskaitant šiuo metu galiojančio preferencinio režimo pataisymus, sudarymu (2), ypač į jo 2 straipsnio 1 dalį,
kadangi:
(1)
1994 m. gruodžio 19 d. Tarybos ir Komisijos sprendimu 94/907/EB, EABP, Euratomas patvirtinto Europos Bendrijų ir Rumunijos Europos susitarimo dėl Europos susitarimo, steigiančio Europos Bendrijų bei jų valstybių narių ir Rumunijos Respublikos asociaciją sudarymo (3), protokole Nr. 3 nustatoma prekybos jame išvardytais perdirbtais žemės ūkio produktais tvarka.
(2)
Protokolas Nr. 3 buvo iš dalies pakeistas Protokolu, patikslinančiu Europos Bendrijų ir Rumunijos Europos susitarimo prekybos aspektus (4), patvirtintu Sprendimu 98/626/EB. Jame numatoma atidaryti metines tam tikrų Rumunijos kilmės prekių tarifines kvotas. 2004 m. gruodžio 23 d. Komisijos reglamentu (EB) Nr. 2244/2004, atidarančiu 2005 metams tarifų kvotas, taikomas tam tikrų perdirbtų žemės ūkio produktų, kurių kilmės šalis yra Rumunija, importui į Europos bendriją (5), buvo atidarytos šios tarifų kvotos 2005 metams.
(3)
EB-Rumunijos asociacijos tarybos sprendimu Nr. 3 (6) buvo iš dalies pakeistas Europos susitarimo 3 protokolas. Šiame sprendime yra numatomas visiškas ar laipsniškas prekybos tam tikrais perdirbtais žemės ūkio produktais liberalizavimas ir naujos kai kurių kitų produktų tarifų kvotos. Jis įsigalioja 2005 m. gruodžio 1 d.
(4)
Todėl nebereikėtų taikyti 2005 metams atidarytų tarifų kvotų, o atidaryti kitas kvotas 2005 ir 2006 metams. Remiantis EB-Rumunijos asociacijos tarybos sprendimu Nr. .../.../EB 2005 m. naujas kvotas reikia sumažinti proporcingai mėnesių skaičiui, praėjusių nuo minėto sprendimo įsigaliojimo.
(5)
Pagal 2005 m. birželio 27 d. Tarybos sprendimą dėl Bendrijos pozicijos Asociacijos Taryboje, įsteigtoje Europos Bendrijų bei jų valstybių narių ir Rumunijos Europos susitarimu dėl prekybos perdirbtais žemės ūkio produktais tvarkos patobulinimo, kaip numatyta Europos bendrijos ir Rumunijos Europos susitarimo protokole Nr. 3, tarifų kvotas, nustatytas EB-Rumunijos asociacijos tarybos sprendimo Nr. 3 III priede, turi administruoti Komisija remiantis 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, 308a, 308b ir 308c straipsniais (7).
(6)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytos Rumunijos kilmės prekių Bendrijos tarifų kvotos yra atidaromos 2005 metams nuo 2005 m. gruodžio 1 d. iki 2005 m. gruodžio 31 d., o 2006 metams - nuo 2006 m. sausio 1 d. iki 2006 m. gruodžio 31 d.
2 straipsnis
1 straipsnyje nustatytas tarifų kvotas administruoja Komisija pagal Reglamento (EEB) Nr. 2454/93 308a, 308b ir 308c straipsnius.
3 straipsnis
Reglamentas (EB) Nr. 2244/2004 panaikinamas nuo 4 straipsnio 2 pastraipoje nustatytos datos.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 6 d.